# UNIVERZA V LJUBLJANI AKADEMIJA ZA GLASBO

## RAZPIS ZA VPIS V PRIPRAVLJALNI PROGRAM

Pripravljalni program je namenjen kandidatom iz Slovenije in tujine, ki se želijo ustrezno pripraviti na sprejemne preizkuse za prvo, dodiplomsko stopnjo izobraževanja na UL Akademiji za glasbo.

1. **Trajanje programa:** 10 terminov/tednov (marec – maj)
2. **Predmeti:** Kandidat se lahko prijavi k obiskovanju enega ali več od naštetih predmetov, vse kontaktne ure trajajo po 60 minut:
	1. **Petje / Instrument**  (čembalo, kljunasta flavta, klavir, orgle, violina, viola, violončelo, kitara, harfa, flavta, klarinet, saksofon, trobenta, pozavna, tolkala)**, Kompozicija, Dirigiranje (10 kontaktnih ur)**
	2. **Korepeticije – klavirska spremljava ob pouku instrumenta (10 kontaktnih ur)**
	3. **Solfeggio (10 kontaktnih ur)**
	4. **Glasbeni stavek (15 kontaktnih ur)**
	5. **Klavir (komplementarni) (10 kontaktnih ur)**
	6. **Vokalna tehnika (10 kontaktnih ur)**
3. **Vpisni pogoji:** V Pripravljalni program se lahko vključijo kandidati z glasbeno izobrazbo, pridobljeno v različnih glasbeno izobraževalnih programih v Sloveniji ali v tujini, ki je primerljiva z ravnjo znanja srednje stopnje glasbenega šolanja v Sloveniji. Izjemoma se v program lahko vpiše tudi kandidat, ki ne izpolnjuje prejšnjega pogoja, izkazuje pa izjemno glasbeno–umetniško nadarjenost.
4. **Izbor kandidatov:** poteka le iz predmetov pod točko I. Petje / Instrument, Kompozicija oziroma Dirigiranje. Opravijo ga predavatelji na podlagi poslanih posnetkov (Petje / Instrument, Dirigiranje) oziroma partitur (Kompozicija) in biografij kandidatov.

Kandidati za Petje / Instrument in Dirigiranje pošljejo posnetke vsaj ene poljubne skladbe iz repertoarja, kot ga za sprejemni preizkus na prvo stopnjo rednega dodiplomskega študija zahteva [Pravilnik o PGUN](https://www.ag.uni-lj.si/e_files/content/Pravilnik%20o%20PGUN%20programov%201.stopnje-2020.4.22.%20-c%CC%8Cistopis-TISK.pdf).

Posnetki petja / igranja na instrument oziroma dirigiranja morajo biti pripravljeni, kot navedeno:

* Video posnetek se posreduje preko povezave z dovoljenjem za dostop do zasebnih kanalov YouTube, Vimeo, ipd. ali do računalniških oblakov kot npr. SoundCloud, DropBox, Google Drive, iCloud …
* Povezava do posnetka mora biti za predavatelja prosto dostopna, ne sme vsebovati uporabniškega imena in gesla. Pošiljanje posnetkov ni dovoljeno preko spletnih mest za prenos datotek, t. i. filetransfer sites.
* Posnetek ne sme biti starejši od 30 dni, na začetku snemanja (frontalni kader) naj vključuje predstavitev kandidata z imenom in priimkom in osebno izjavo o istovetnosti nastopanja.
* Snemalna aparatura naj bo postavljena statično in se med snemanjem ne sme premikati. Postavljena naj bo tako, da bo v kadru zajeto celotno izvajalčevo telo in instrument, na katerega izvaja preizkus. V kolikor je uporabljeno notno stojalo, le to ne sme zakrivati izvajalčevega obraza. Pri kandidatih, ki se prijavljajo za smer klavir, naj bodo na posnetku, kolikor je mogoče, vidne izvajalčeve roke, pri orglavcih naj bo v kadru delno zajet instrument, pri tolkalcih pa vsi instrumenti na katerih izvajajo preizkus.
* Posnetek naj bo, če je le mogoče, narejen z video kamero, v kolikor ne gre drugače, je lahko narejen tudi s kamero pametnega mobilnega telefona.
* Narejen naj bo v prostoru s primerno akustiko, kamera naj bo postavljena tako, da bo posnetek zvoka čim manj popačen.
* Posnetek ne sme biti obdelan ali kakorkoli drugače zvočno ali optično popravljen.

Kandidati za Kompozicijo pošljejo partituro lastne skladbe v obliki PDF datoteke.

1. **Vpisna mesta:**

Število vpisnih mest pri posameznem instrumentu je povezano s številom razpoložljivih pedagogov.

1. **Rok in dokumenti za prijavo: navedeno na spletni strani.** Do navedenega datume in ure, morajo kandidati na naslov referat@ag.uni-lj.si poslati izpolnjeno [prijavnico](https://www.ag.uni-lj.si/e_files/content/studij/21_22/Pripravljalni%20program%20PRIJAVNICA.pdf), biografijo in skladatelji partituro lastne skladbe v PDF formatu. V **prijavi morajo navesti izbrane predmete iz točk I. – VI., v ustrezna polja pa instrumentalisti in pevci vpisati povezave do posnetkov.**
2. **Zaključek programa**

Program se zaključi s končnim preizkusom znanja v obliki razrednega nastopa (I. in V.) oziroma pisnega in/ali ustnega izpita (III., IV. in V.). Če kandidat ne doseže ustrezne ravni, se mu svetuje še en cikel obiskovanja pripravljalnega programa.

1. **Cenik**

|  |  |  |
| --- | --- | --- |
| **Predmet** | **Kontaktne ure[[1]](#footnote-1)** | **Cena tečaja v EUR (brez DDV)** |
| Glavni predmet | **Petje / Instrument, Kompozicija, Dirigiranje** | 10 | 600 |
| Drugi predmeti po izbiri | **Solfeggio**[[2]](#footnote-2) | 10 | 150 |
| **Glasbeni stavek**[[3]](#footnote-3) | 15 | 150 |
| Klavir (komplementarni) | 10 | 400 |
| **Korepeticije**[[4]](#footnote-4) | 10 | 400 |
| **Vokalna tehnika**[[5]](#footnote-5) | 10 | 150 |

**DDV ni vključen v ceno.**

**DDV se ne obračuna za akreditirane študijske programe 1., 2., in 3. stopnje in za storitve, ki so opredeljene v Ceniku UL.**

**Za vse ostale storitve UL AG obračuna stopnjo DDV kot zavezanec za DDV od 1. 6. 2022 dalje.**

**Cenik storitev in izplačil UL Akademije za glasbo v Ljubljani se uporablja od dneva sprejema na UO UL Akademije za glasbo in velja do sprejema sprememb, ki jih potrdi UO UL Akademije za glasbo.**

**Z dnem sprejetjem tega Cenika storitev in izplačil UL Akademije za glasbo v Ljubljani preneha veljati cenik z dne 25. 5. 2022.**

1. Kontaktna ura traja 60 minut [↑](#footnote-ref-1)
2. Predmet se izvede, če je prijavljenih najmanj 5 kandidatov [↑](#footnote-ref-2)
3. Predmet se izvede, če je prijavljenih najmanj 5 kandidatov [↑](#footnote-ref-3)
4. Klavirska spremljava pri pouku petja ali instrumenta [↑](#footnote-ref-4)
5. Predmet se izvede, če je prijavljenih najmanj 5 kandidatov [↑](#footnote-ref-5)